**MINISTERUL FINANȚELOR PUBLICE**

**ORDIN**

privind stabilirea mijloacelor electronice de transmitere la distanţă a actelor de executare şi a procedurii de comunicare a acestora

În temeiul prevederilor art. 47 alin. (16) şi art. 54 din Legea nr. 207/2015 privind Codul de procedură fiscală, cu modificările şi completările ulterioare, şi ale art. 10 alin. (4) din Hotărârea Guvernului nr. 34/2009 privind organizarea şi funcţionarea Ministerului Finanţelor Publice, cu modificările şi completările ulterioare,

ţinând cont de dispoziţiile art. 46 alin. (4) şi ale art. 69 alin. (1) din Legea nr. 207/2015 privind Codul de procedură fiscală, cu modificările şi completările ulterioare,

luând în considerare necesitatea creării mecanismului privind automatizarea înfiinţării şi ridicării popririlor bancare de către organele de executare silită din subordinea Agenţiei Naţionale de Administrare Fiscală, în limita sumelor înscrise în actele de executare silită, astfel încât disponibilităţile băneşti existente în conturile contribuabililor să nu fie afectate peste limita sumelor înscrise în adresa de înființare a popririi bancare, şi să nu producă sincope în activitatea desfăşurată de aceştia, iar ridicarea măsurilor de executare silită prin poprire bancară să se realizeze cu operativitate,

având în vedere avizul Ministerului Transporturilor, Infrastructurii și Comunicaţiilor comunicat prin adresa nr. ................ din ..............,

**ministrul finanţelor publice** emite următorul ordin:

**Art. 1.** – Comunicarea către instituţiile de credit a actelor de executare se realizează prin intermediul mijloacelor electronice de transmitere la distanţă potrivit prezentului ordin.

**Art. 2.** – (1) Pentru comunicarea prin intermediul mijloacelor electronice de transmitere la distanţă a actelor de executare emise de organele de executare silită, Agenţia Naţională de Administrare Fiscală, denumită în continuare *A.N.A.F.,* pune la dispoziţia instituţiilor de credit, în spaţiul privat de pe portalul A.N.A.F., un sistem informatic prin care utilizatorii încarcă şi descarcă documente. Actele de executare se comunică prin portal, sub forma unui fişier .pdf cu .xml ataşat, semnat electronic, prin intermediul mijloacelor electronice de transmitere la distanţă, conform legii.

(2) Mijloacele de identificare a instituţiilor de credit în mediul electronic şi procedura privind aprobarea accesului la sistemul informatic sunt cele stabilite prin ordinul preşedintelui A.N.A.F. pentru aprobarea procedurii de furnizare de informaţii conform art. 61 din Legea nr. 207/2015 privind Codul de procedură fiscală, cu modificările şi completările ulterioare, denumită în continuare *Codul de procedură fiscală*.

**Art. 3.** – Formalizarea asistenţei reciproce, a acţiunilor comune şi pentru interconectarea proceselor operaţionale aferente furnizării de servicii pentru implementarea sistemului automat prin care se realizează comunicarea actelor de executare către instituţiile de credit prin intermediul mijloacelor electronice de transmitere la distanţă se efectuează prin încheierea unui Protocol de colaborare între Agenţia Naţională de Administrare Fiscală, Asociaţia Română a Băncilor şi instituţiile de credit.

**Art. 4.** – (1) Procedura de comunicare prin mijloace electronice de transmitere la distanţă către instituţiile de credit a actelor de executare silită, precum şi condiţiile în care aceasta se realizează este prevăzută în anexa nr. 1.

(2) Instituţiile de credit care doresc să adere la mecanismul de comunicare prin mijloace electronice de transmitere la distanţă a actelor de executare silită, încheie Convenţia-cadru de aderare a instituțiilor de credit la mecanismul de comunicare prin mijloace electronice de transmitere la distanţă a actelor de executare silită, conform modelului prevăzut în anexa nr. 2. Începând cu data semnării Convenției-cadru, instituția de credit împreună cu Agenția Națională de Administrare Fiscală realizează reconcilierea informațiilor existente în bazele de date proprii cu privire la măsurile de executare silită prin poprire asupra disponibilităților bănești înființate înainte de data intrării în vigoare a prezentului ordin, inclusiv în ceea ce privește actualizarea sumelor rămase de recuperat din acestea la data concilierii.

**Art. 5.** – (1) Se aprobă modelul, precum şi modul de difuzare, utilizare şi de păstrare a formularului „Adresă pentru înştiinţarea instituţiilor de credit privind sumele rămase de recuperat, ca urmare a stingerilor efectuate, din popririle înfiinţate prin mijloace electronice de transmitere la distanţă”, prevăzut în anexa nr. 3.

(2) În situația în care instituția de credit căreia i-a fost transmisă ordonanțare de plată nu a virat, la termenul stabilit, suma cuprinsă în aceasta, organul fiscal competent analizează cauzele care au condus la nevirarea sumei şi luarea măsurilor conform prevederilor legale în vigoare, în baza Referatului privind nevirarea de către instituția de credit a sumei cuprinse în ordonanțarea de plată, prevăzut în anexa nr. 4.

**Art. 6.** – Data comunicării către instituţia de credit a actului de executare este prima zi bancară următoare zilei încărcării acestuia în sistemul informatic prevăzut la art. 2, iar ora comunicării este ora de începere a zilei bancare. Aceste informaţii se stabilesc, pentru fiecare instituţie de credit, prin protocolul prevăzut la art. 3 sau Convenţia-cadru prevăzută la art. 4 alin. (2), după caz.

**Art. 7.** – Prelucrările de date cu caracter personal cuprinse în actele de executare comunicate instituţiilor de credit prin intermediul mijloacelor electronice de transmitere la distanţă se realizează în conformitate cu prevederile Regulamentului (UE) 2016/679 al Parlamentului European și al Consiliului din 27 aprilie 2016 privind protecția persoanelor fizice în ceea ce privește prelucrarea datelor cu caracter personal și privind libera circulație a acestor date și de abrogare a Directivei 95/46/CE (Regulamentul general privind protecția datelor), denumit în continuare *RGPD*.

**Art. 8.** – În vederea asigurării respectării prevederilor art. 7, Ministerul Finanţelor Publice, respectiv A.N.A.F., publică pe portalul de internet propriu o informare cu privire la modul de ducere la îndeplinire a prevederilor RGPD.

**Art. 9. –** Actele de executare emise în formă electronică de organul fiscal central se semnează de către Ministerul Finanţelor Publice cu semnătură electronică extinsă, bazată pe un certificat calificat.

**Art. 10. –** Anexele nr. 1 – 4 fac parte integrantă din prezentul ordin.

**Art. 11.** – Direcţiile de specialitate din cadrul aparatului central al Ministerului Finanţelor Publice, precum şi din cadrul A.N.A.F. și unităţile subordonate acesteia vor lua măsuri pentru ducerea la îndeplinire a prevederilor prezentului ordin.

**Art. 12.** - (1) Prevederile prezentului ordin se aplică pentru popririle înfiinţate de către organele fiscale competente începând cu data intrării în vigoare a prezentului ordin.

(2) Popririle înființate până la data intrării în vigoare a prezentului ordin rămân supuse regulilor stabilite la momentul înființării lor, cum ar fi: viramentele efectuate de către instituțiile de credit pentru stingerea obligațiilor fiscale/bugetare ce au stat baza acestora ori, după caz, suspendarea, continuarea, ridicarea acestor popriri.

**Art. 13.** – (1) Prezentul ordin se publică în Monitorul Oficial al României, Partea I.

(2) Dispozițiile prezentului ordin intră în vigoare în termen de 15 zile de la data publicării în Monitorul Oficial al României, Partea I.

**Art.14.** – La data intrării în vigoare a prezentului ordin se abrogă Ordinul ministrului finanțelor publice nr.691/2017 privind stabilirea mijloacelor electronice de transmitere la distanţă a actelor de executare şi a procedurii de comunicare a acestora, publicat în Monitorul Oficial al României, Partea I, nr.383 din 23 mai 2017.

**MINISTRUL FINANŢELOR PUBLICE,**

Bucureşti ..........................

Nr. .....................................

Anexa nr. 1

**Procedura de comunicare prin mijloace electronice de transmitere la distanţă către instituțiile de credit a actelor de executare silită, precum şi condiţiile în care aceasta se realizează**

**Capitolul 1 – Dispoziţii generale**

**1.1.** Pentru stingerea creanţelor fiscale, după expirarea termenelor prevăzute de Codul de procedură fiscală, debitorii titulari de conturi bancare pot fi urmăriţi prin înfiinţarea popririi asupra disponibilităţilor băneşti existente în acestea.

**1.2.** În sensul prezentei proceduri, termenii de mai jos au următoarele semnificaţii:

a) e-Popriri – sistemul informatic utilizat de Punctul central, prin care se realizează gestionarea informaţiilor cuprinse în actele de executare silită comunicate prin mijloace electronice de transmitere la distanţă, sistem creat de Centrul Naţional pentru Informaţii Financiare, denumit în continuare *C.N.I.F.*;

b) Punctul central – organul de executare silită stabilit prin ordin al preşedintelui Agenţiei Naţionale de Administrare Fiscală, potrivit art. 220 alin. (21) lit. b) din Codul de procedură fiscală, prin intermediul căruia se realizează procesele electronice masive;

c) acte de executare silită – actele ce se emit în cadrul procedurii de executare silită prin poprire;

d) număr de evidenţă a plăţii – numărul unic de identificare a actului prin care s-a înfiinţat poprirea, respectiv al adresei de înfiinţare a popririi asupra disponibilităţilor băneşti;

e) informaţii despre sumele ce fac obiectul actelor de executare silită, pot fi:

e1) „sumă poprire” – cuantumul obligaţiilor pentru care s-a înfiinţat poprirea;

e2) „suma rămasă de recuperat” – cuantumul obligaţiilor pentru care subzistă adresa de înfiinţare a popririi, ca urmare a actualizării cu stingerile efectuate de organele fiscale competente, inclusiv cu viramentele făcute de instituţiile de credit;

e3) „suma ce poate fi plătită de instituţia de credit” – suma confirmată de instituţia de credit ce poate fi plătită din conturile deschise de debitori;

e4) „ordonanțare de plată” – mesajul transmis instituțiilor de credit, prin care se solicită virarea sumelor ce pot fi plătite de către acestea;

f) statusul – starea în care se află adresa de înfiinţare a popririi, inclusiv suma individualizată în aceasta, respectiv:

f1) transformare – starea de trecere de la măsură asigurătorie la măsură executorie;

f2) înfiinţare – starea iniţială a actului de executare silită;

f3) suspendare totală sau parțială – starea generată de suspendarea executării silite, în condiţiile legii, totală (pentru toate instituțiile de credit) sau parțială (pentru anumite instituții de credit);

f4) continuare – starea de reluare a popririi executorii ca urmare a încetării suspendării executării silite;

f5) ridicare – starea de încetare a executării silite, în condiţiile prevăzute la art. 234 din Codul de procedură fiscală;

f6) actualizare sume – starea prin care se actualizează sumele rămase de recuperat din adresa de înfiinţare a popririi,

g) mesajul – fișierul prin care se individualizează acţiunea ce se realizează de către Punctul central, instituţiile de credit sau organul fiscal competent, în funcţie de tipul acesteia;

h) instituţia de credit – orice instituţie la care debitorul are deschise conturi;

i) platforma e-Popriri – spaţiul privat de pe portalul A.N.A.F., pus la dispoziţia instituţiilor de credit, prin intermediul căruia sunt comunicate actele de executare silită prin mijloace electronice de transmitere la distanţă.

**1.3.** Zilnic, organele fiscale centrale prevăzute la art. 30, art. 33 şi art. 35 din Codul de procedură fiscală, denumite în continuare *organe fiscale competente*, transmit electronic adresele de infiinţare a popririi către Unitatea de Imprimare Rapidă, denumită în continuare *U.I.R.*, în vederea procesării acestora.

**1.4.** După procesarea și validarea de către U.I.R. a informaţiilor cuprinse în adresele de înființare a popririi, sistemul informatic e-Popriri preia și prelucrează aceste informații și le comunică instituțiilor de credit prin intermediul platformei e-Popriri.

**1.5.** Operaţiunile ce se realizează în legătură cu actele de executare, sunt gestionate în funcție de numărul de evidenţă a plăţii.

**1.6.** Organul fiscal competent poate accesa, în orice moment, informaţiile existente în sistemul informatic e-Popriri, astfel încât să fie analizate în contextul respectării prevederilor legale de către instituțiile de credit, cum ar fi atragerea răspunderii solidare sau sancţionarea acestora, după caz.

**1.7.** Schimbul de mesaje cu instituţiile de credit se realizează prin intermediul platformei e-Popriri.

**Capitolul 2 – Generarea, comunicarea adreselor de înfiinţare a popririi şi indisponibilizarea sumelor existente în conturile bancare**

**2.1.** Pentru comunicarea adreselor de înfiinţare a popririi asupra disponibilităţilor băneşti, organul fiscal competent va proceda la generarea acestora din aplicaţiile informatice existente, pentru creanţele gestionate în aceste sisteme și pentru fiecare instituţie de credit, unde debitorul are deschise conturi. În acest sens, organele fiscale competente vor transmite datele cuprinse în acestea, către U.I.R., urmând procedura existentă privind transmiterea documentelor pentru tipărire/spațiul privat virtual.

**2.2.** U.I.R. procesează și validează informaţiile cuprinse în adresele de înfiinţare a popririi asupra disponibilităţilor băneşti.

**2.3.** Sistemul informatic e-Popriri preia și prelucrează de la U.I.R. adresele de înfiinţare a popririi asupra disponibilităţilor băneşti, și le încarcă pe platforma e-Popriri, pentru fiecare instituţie de credit, până la ora 24:00. Acestea se consideră a fi comunicate în prima zi bancară următoare zilei încărcării acestora, la ora de începere a zilei bancare.

**2.4.** Adresele de înfiinţare a popririi asupra disponibilităţilor băneşti se încarcă pe platforma e-Popriri, astfel încât acestea să fie puse la dispoziție instituțiilor de credit în vederea descărcării fișierelor prin care se comunică actele de executare silită.

**2.5.** Informațiile privind data și ora comunicării adreselor de înființare a popririi prevăzute la pct. 2.3. se actualizează automat în sistemul informatic e-Popriri. În situaţia în care poprirea nu a fost înfiinţată de către instituţia de credit, urmare a primirii adresei de înființare a popririi, această informaţie, împreună cu motivul ce a stat la baza neînfiinţării se preia în sistemul informatic e-Popriri, pe baza schimbului de mesaje cu instituţiile de credit, respectiv la termenul prevăzut la pct. 3.2. Mesajul transmis de instituția de credit va cuprinde următoarele informații:

a) numărul de evidență a plății aferent adresei de înfiinţare a popririi;

b) codul de identificare fiscală al beneficiarului, respectiv al debitorului pe numele căruia s-a înfiinţat poprirea. În cazul sediilor secundare înregistrate fiscal, potrivit legii, se va menţiona codul de identificare fiscală al acestora;

c) motivele de neînființare, care pot fi:

c1) nu are cont deschis;

c2) societate aflată în procedura insolvenței și nu deține cont special de depozit bancar;

c3) contul a fost închis;

c4) alte motive convenite de instituțiile de credit cu Punctul central.

**2.6.** În situaţia în care ulterior înfiinţării popririi asupra disponibilităţilor băneşti, organul fiscal competent constată existenţa unui cont nou deschis de debitori la alte instituţii de credit decât cele la care au fost deja comunicate adrese de înfiinţare a popririi, acesta comunică, către U.I.R., adresele de înfiinţare a popririi noi care cuprind soldul creanţelor din adresele de înființare a popririi deja comunicate celorlalte instituţii de credit. Prevederile pct. 2.1. – 2.5. se aplică în mod corespunzător.

**2.7.** Organul fiscal competent poate accesa, în orice moment, informaţiile existente în sistemul informatic e-Popriri, astfel încât să verifice starea adresei de înfiinţare a popririi asupra disponibilităţilor băneşti, inclusiv informaţiile despre sumele ce fac obiectul acestora, în vederea actualizării în aplicațiile informatice prin care se gestionează creanțele, a informațiilor privind înființarea/neînființarea adreselor de înființare a popririi.

**2.8.** Pentru comunicarea adresei de înființare a popririi, ca urmare a transformării popririi asigurătorii în poprire executorie, prevederile prezentului capitol se aplică în mod corespunzător.

**Capitolul 3 – Procedura de analiză a sumelor indisponibilizate prin popririle înfiinţate**

**3.1.** Prevederile prezentului capitol se aplică pentru analiza sumelor indisponibilizate prin popririle înființate, în funcţie de suma pentru care s-a înfiinţat poprirea asupra conturilor deschise de debitori.

**3.2.** După primirea adresei de înfiinţare a popririi, precum şi ori de câte ori sunt încasate sume în conturile deschise de debitori, instituţiile de credit transmit un mesaj în format .pdf cu .xml atașat, semnat electronic, cu sumele pe care le pot plăti ca urmare a înfiinţării popririi. Aceste informații se transmit într-un singur fișier, astfel:

a) până la ora 17:00 a următoarei zile bancare celei în care a fost comunicată adresa de înfiinţare a popririi;

b) până la ora 17:00 a următoarei zile bancare celei în care au fost încasate sume în conturile deschise de debitori.

**3.3.** Mesajul transmis de instituțiile de credit, cu sumele pe care le pot plăti, trebuie să cuprindă cel puţin următoarele informaţii:

a) numărul de evidență a plății aferent adresei de înfiinţare a popririi;

b) codul de identificare fiscală al beneficiarului, respectiv al debitorului pe numele căruia s-a înfiinţat poprirea.

c) suma pe care o poate plăti;

d) orice alte informaţii relevante pentru identificarea sumelor care pot fi plătite de instituţiile de credit.

**3.4.** Din momentul transmiterii de către instituţiile de credit, a mesajului cu informaţiile privind suma ce poate fi plătită, acestea nu procedează la decontarea documentelor de plată primite, respectiv la debitarea conturilor debitorilor, şi nu acceptă alte plăţi din conturile acestora până la realizarea plăţii efective. Plata sumelor prevăzute la art. 236 alin. (14) din Codul de procedură fiscală poate fi realizată până la data la care instituțiile de credit transmit informațiile privind suma disponibilă de plată.

**3.5.** După expirarea termenului prevăzut la pct. 3.2, sumele ce pot fi plătite, confirmate de către instituţiile de credit, se sortează automat, în sistemul informatic e-Popriri, în ordine descrescătoare a valorii lor. Pe baza analizei sumelor ce pot fi plătite, zilnic, până la ora 24:00, se încarcă pe platforma e-Popriri, mesajele referitoare la ordonanţările de plată, pentru virarea sumelor ce trebuie plătite de instituţiile de credit.

**3.6.** Analiza sumelor confirmate de către instituţiile de credit, ce pot fi plătite, și pentru care ordonanțările de plată se transmit până la ora prevăzută la pct. 3.5., se realizează astfel:

**3.6.1.** În cazul în care există o instituţie de credit care a confirmat o sumă ce poate fi plătită, la nivelul celei rămase de recuperat din poprirea înfiinţată, se transmite automat, ordonanţarea de plată către această instituţie de credit.

**3.6.2.** În situația în care cuantumul sumelor ce pot fi plătite, transmise de către instituţiile de credit, nu acoperă în integralitate suma rămasă de recuperat, se transmite ordonanţarea de plată fiecărei instituţii de credit pentru a vira sumele confirmate în conturile indicate în adresa de înfiinţare a popririi.

**3.6.3.** În situația în care cuantumul sumelor ce pot fi plătite este mai mare decât suma rămasă de recuperat, se transmite ordonanţarea de plată, în limita sumei rămase de recuperat din poprirea înfiinţată, pentru a fi virată în contul indicat în adresa de înființare a popririi. Dacă ultima valoare a sumei ce poate fi plătită, este mai mare decât diferența rămasă de recuperat, se transmite ordonanţarea de plată către instituţia de credit ce a confirmat suma respectivă, prin care se solicită virarea în contul indicat în adresa de înființare a popririi în limita acestei diferenţe de sumă și nu în limita sumei ce a fost confirmată ce poate fi plătită de către aceasta.

**3.7.** În cazul în care debitorul nu are în conturile bancare sume ce pot fi plătite de către instituţiile de credit, poprirea rămâne înfiinţată, urmând ca în situația în care pe viitor vor exista astfel de sume, să se aplice în mod corespunzător prevederile pct. 3.1. – 3.6..

**3.8.** La deschiderea programului de lucru a instituţiilor de credit, acestea descarcă fişierele cuprinzând mesajele privind ordonanţările de plată și, în aceeași zi, virează sumele de plată, în contul indicat în adresa de înființare a popririi. Informaţiile ce trebuie completate de instituțiile de credit în documentele de plată, la rubricile destinate beneficiarului, sunt următoarele:

a) în rubrica „Beneficiar” se înscrie denumirea debitorului pe numele căruia se vor vira sumele de bani pentru care s-a înființat poprirea;

b) în rubrica „Cod de identificare fiscală” se înscrie codul de identificare fiscală al debitorului pe numele căruia se vor vira sumele de bani pentru care s-a înființat poprirea;

c) în rubrica „Cod IBAN beneficiar” se înscrie codul IBAN RO08TREZ999506702XXXXXXX;

d) în rubrica „La” se înscrie „Trezoreria Operativă Centrală”;

e) în rubrica „Nr. de evidență a plății” se completează numărul de evidență a plății potrivit adresei de înființare a popririi.

**3.9.** În situația în care instituțiile de credit cărora le-au fost transmise ordonanţări de plată nu au virat sau au virat parțial, în ziua descărcării fișierelor cu ordonanţările de plată, sumele cuprinse în acestea, sumele rămase de recuperat se actualizează, în mod corespunzător, în sistemul informatic e-Popriri, cu cele virate. Instituțiile de credit retransmit suma ce poate fi plătită, actualizată cu noile disponibilități bănești, după caz.

**3.10.** În cazul prevăzut la pct. 3.9., suma confirmată că va fi plătită de instituţia de credit şi nevirată de aceasta, se anulează automat, urmând să se reia sortarea sumelor rămase din confirmările instituţiilor de credit, precum şi a celor noi confirmate, după caz.

**3.11.** Pentru situaţia prevăzută la pct. 3.9. sau în cazul virării cu întârziere de către instituția de credit a sumei cuprinse în ordonanțarea de plată, Punctul central transmite organului fiscal competent, un Referat privind nevirarea de către instituția de credit a sumei cuprinse în ordonanțarea de plată, conform modelului prevăzut în anexa nr. 4, şi solicită acestuia analizarea cauzelor care au condus la nevirarea sumelor şi luarea măsurilor conform prevederilor legale în vigoare.

**3.12.** Pe baza Referatului prevăzut la pct. 3.11., organul fiscal competent procedează astfel:

a) în cazul în care instituția de credit nu virează suma confirmată ce poate fi plătită, pentru care s-a emis ordonanțare de plată, iar suma pentru care s-a înființat poprirea este nestinsă în evidența fiscală, analizează posibilitatea atragerii răspunderii solidare a acesteia în conformitate cu prevederile art. 25 alin. (1) lit. b) din Codul de procedură fiscală, în limita sumei rămase nestinse;

b) în cazul în care instituția de credit virează parțial suma confirmată ce poate fi plătită, pentru care s-a emis ordonanțare de plată, iar suma pentru care s-a înființat poprirea este nestinsă în evidența fiscală, analizează posibilitatea atragerii răspunderii solidare în conformitate cu prevederile art.25 alin. (1) lit. b) din Codul de procedură fiscală, în limita sumei rămase nestinse;

c) în cazul în care instituția de credit virează cu întârziere suma confirmată ce poate fi plătită, pentru care s-a emis ordonanțare de plată, analizează posibilitatea sancționării acesteia în conformitate cu prevederile art. 336 alin. (2) lit. d) din Codul de procedură fiscală. În acest caz, organul fiscal competent solicită instituției de credit motivele care au condus la virarea cu întârziere a sumelor, pentru care va solicita punctul de vedere și eventuale documente doveditoare de la instituția de credit în cauză.

**3.13.** Prin excepție de la pct. 3.12. lit. b), nu se atrage răspunderea solidară în cazul sumelor indisponibilizate în conturile în valută, pentru care sunt diferențe de curs valutar de la ziua transmiterii soldului ce poate fi plătit, față de cel din ziua efectuării viramentului. În cazul în care după efectuarea viramentului instituțiile de credit constată că mai rămân sume indisponibilizate în conturile în valută, iar suma rămasă de recuperat din poprirea înființată nu este acoperită, acestea vor comunica în ziua efectuării viramentului, suma ce poate fi plătită, rămasă în contul în valută ca urmare a efectuării conversiei.

**Capitolul 4 – Validarea şi înregistrarea plăţilor virate în contul deschis special la nivelul Trezoreriei Operative Centrale**

**4.1.** Sumele ce fac obiectul actelor de executare silită se virează de instituțiile de credit în contul 50.67.02 reprezentând „Disponibil din sume încasate din înfiinţarea popririi (bancă/terţi) asupra sumelor ce se cuvin debitorilor”, deschis la Trezoreria Operativă Centrală, cod IBAN RO08TREZ999506702XXXXXXX. La efectuarea plăților în contul 50.67.02, instituțiile de credit vor completa în documente la plată numărul de evidență a plății și celelalte informații prevăzute la pct. 3.8.

**4.2.** Trezoreria Operativă Centrală validează automat, prin intermediul programului pus la dispoziția acesteia de Centrul Național pentru Informații Financiare, viramentele efectuate de instituţiile de credit în contul prevăzut la pct. 4.1., în funcție de numărul de evidență a plății și corespondența acestuia cu codul de identificare fiscală al beneficiarului, identificate în sistemul informatic e-Popriri. În cazul în care suma rămasă de recuperat este „zero” lei, în aplicația informatică e-Popriri, viramentul efectuat de instituția de credit nu se validează.

**4.3.** În cazul în care viramentele nu sunt validate la nivelul Trezoreriei Operative Centrale, acestea se returnează în contul bancar din care au fost virate, în următoarea zi lucrătoare înregistrării în contabilitate a viramentelor.

**4.4.** Sumele validate de Trezoreria Operativă Centrală, sunt supuse, în aceeași zi, procesului de distribuire către contul 50.67.02 „Disponibil din sume încasate din înfiinţarea popririi (bancă/terţi) asupra sumelor ce se cuvin debitorilor” codificat cu codul de identificare fiscală al debitorului deschis la unitatea Trezoreriei Statului la care este arondat organul fiscal competent care administrează creanţele fiscale ale acestuia. Sumele distribuite de Trezoreria Operativă Centrală sunt înregistrate în contabilitatea unităților Trezoreriei Statului în următoarea zi lucrătoare, iar fișierul cu încasările se transmite organului fiscal competent în aceeași zi. În cazul în care organul fiscal competent constată că a recepţionat viramente transmise de către unităţile Trezoreriei Statului pentru contribuabili care nu se află în administrarea sa, acesta dispune, în următoarea zi lucrătoare, unităţii Trezoreriei Statului transferul sumelor către unitatea Trezoreriei Statului la care este arondat organul fiscal competent care administrează creanţele fiscale ale debitorului.

**4.5.** Odată cu procesul de distribuire, Trezoreria Operativă Centrală transmite sistemului informatic e-Popriri, informaţiile din documentele de plată, respectiv:

a) codul de identificare fiscală al beneficiarului;

b) suma înscrisă în documentul de plată;

c) numărul documentului de plată;

d) data documentului de plată;

e) numărul de evidență a plății;

f) codul SWIFT/BIC al instituției de credit;

g) data extras, respectiv ziua în care s-a înregistrat plata;

h) data plății;

i) codul de identificare fiscală al plătitorului;

j) explicațiile menționate în documentul de plată.

**4.6.** Pe baza informaţiilor prevăzute la pct. 4.5., cu suma înscrisă în documentul de plată se actualizează automat, în sistemul informatic e-Popriri, suma rămasă de recuperat.

**Capitolul 5 – Suspendarea şi reluarea executării silite prin poprire asupra disponibilităţilor băneşti**

**5.1.** În cazul în care executarea silită se suspendă sau, după caz, se continuă, potrivit legii, organul fiscal competent transmite către sistemul informatic e-Popriri, informaţia despre această stare, actualizându-se statusul popririi.

**5.2.** După actualizarea informaţiilor conform pct. 5.1. şi, după caz, pct. 6.2., Punctul central emite, prin sistemul informatic e-Popriri, Adresa de suspendare, temporară, totală sau parţială a indisponibilizării conturilor sau Adresa privind continuarea măsurilor de executare silită prin poprire asupra disponibilităţilor băneşti, pentru poprirea înfiinţată prin mijloace electronice de transmitere la distanţă, după caz, şi o încarcă pe platforma e-Popriri, aplicându-se în mod corespunzător prevederile pct. 2.3 – 2.5. şi pct. 2.7.

**5.3.** În cazul suspendării executării silite, sumele existente la momentul comunicării adresei prevăzută la pct. 5.2., rămân indisponibilizate în conturile deschise la instituţiile de credit. Până la momentul la care instituțiile de credit transmit informațiile privind suma disponibilă de plată, debitorul poate dispune de sumele indisponibilizate conform prevederilor art. 233 alin. (5) din Codul de procedură fiscală.

**5.4.** În cazul în care pe perioada suspendării executării silite prin poprire se sting în totalitate creanţele pentru care s-a înfiinţat poprirea sau adresa de înfiinţare a popririi nu mai subzistă, se aplică în mod corespunzător prevederile capitolului 7.

**5.5.** În cazul continuării măsurilor de executare silită prin poprire asupra disponibilităților bănești, comunicarea către instituția de credit a adresei prevăzută la pct. 5.2., are ca efect virarea de către aceasta a sumelor indisponibilizate și/sau continuarea indisponibilizării sumelor viitoare, în limita sumelor individualizate în această adresă. Prevederile capitolului 3 și, după caz, ale capitolului 7 se aplică în mod corespunzător.

**Capitolul 6 – Actualizarea sumelor rămase de recuperat ca urmare a stingerilor efectuate la nivelului organului fiscal competent**

**6.1.** În fiecare zi până la ora 11:00, sistemul informatic e-Popriri preia de la organele fiscale competente, informațiile privind sumele rămase de recuperat din popririle înființate, respectiv:

a) numărul de evidență a plății;

b) codul de identificare fiscală al beneficiarului;

c) suma rămasă de recuperat.

**6.2.** Pe baza informațiilor prevăzute la pct. 6.1., se actualizează automat, în sistemul informatic e-Popriri, suma rămasă de recuperat, caz în care se preia cea mai mică valoare dintre suma rămasă de recuperat existentă în sistemul informatic e-Popriri la momentul actualizării și suma rămasă de recuperat la nivelul organului fiscal.

**6.3.** După actualizarea sumelor efectuată conform pct. 4.6. și pct. 6.2, se transmite Adresa pentru înștiințarea instituțiilor de credit privind sumele rămase de recuperat, ca urmare a stingerilor efectuate, din popririle înființate prin mijloace electronice de transmitere la distanță, instituțiilor de credit cărora li s-au comunicat adresele de înființare a popririi, indiferent dacă acestea au încheiat sau nu cu A.N.A.F., Convenția cadru prevăzută în anexa nr. 3 la ordin. Prevederile pct. 2.3. - 2.5. se aplică în mod corespunzător.

**6.4.** Prin excepție de la pct. 6.3., în cazul în care suma rămasă de recuperat, ca urmare a actualizării efectuate potrivit pct. 6.2., este „zero” lei, se ridică poprirea aplicându-se în mod corespunzător prevederile pct. 7.2.

**Capitolul 7 – Ridicarea măsurilor de executare silită prin poprire asupra disponibilităților băneşti**

**7.1.** În situația în care poprirea înființată nu mai subzistă ca urmare a încetării executării silite din oricare dintre motivele prevăzute de lege, cu excepția cazului în care s-au stins în totalitate sumele ce au stat la baza înființării popririi, organul fiscal competent transmite către sistemul informatic e-Popriri, statusul adresei de înființare a popririi, respectiv „ridicare”.

**7.2.** În baza informațiilor prevăzute la pct. 7.1., precum şi în cazul în care în urma actualizării sumei rămase de recuperat potrivit pct. 4.6. aceasta este „zero” lei, Punctul central emite, prin sistemul informatic e-Popriri, Decizia de ridicare a măsurilor de executare silită asupra disponibilităților bănești, pentru poprirea înființată prin mijloace electronice de transmitere la distanță, şi o încarcă pe platforma e-Popriri, aplicându-se în mod corespunzător prevederile pct. 2.3. - 2.5. şi pct. 2.7.

**Capitolul 8 – Dispoziţii finale**

**8.1.** Înregistrarea documentelor emise de către Punctul central se realizează în mod automat prin sistemul informatic e-Popriri, prin păstrarea numărului de înregistrare al adresei de înfiinţare a popririi şi menţionarea datei la care a fost încărcat actul de executare silită emis de acesta, pe platforma e-Popriri.

**8.2.** În situația în care platforma e-Popriri nu este funcțională, comunicarea actelor de executare silită, precum şi schimbul de mesaje cu instituţiile de credit se realizează prin calea alternativă pusă la dispoziţie privind schimbul masiv de date.

**8.3.** În cazul în care în procesul de stingere a creanţelor ce au făcut obiectul înfiinţării popririlor potrivit prevederilor prezentei proceduri au intervenit erori materiale în viramentele efectuate de către instituțiile de credit, se aplică în mod corespunzător prevederile art. 164 din Codul de procedură fiscală.

**8.4.** Până la data semnării Convenţiei-cadru de aderare a instituțiilor de credit la mecanismul de comunicare prin mijloace electronice de transmitere la distanţă a actelor de executare silită, instituțiile de credit aplică prevederile prezentului ordin, cu excepția dispozițiilor pct. 2.5. și a celor de la Capitolul 3. Până la data semnării Convenției-cadru, pentru popririle înființate potrivit prezentului ordin, informațiile prevăzute la pct. 2.5. se comunică la Punctul central de către instituțiile de credit, prin poștă electronică.

**8.5.** Instituțiile de credit au obligaţia să plătească sumele indisponibilizate în contul indicat de organul de executare silită, în ordinea vechimii primirii adreselor de înființare a popririi.

**8.6.** Actele de executare silită, mesajele reprezentând fișierele prin care se individualizează acţiunea ce se realizează de către Punctul central, instituţiile de credit, sau organul fiscal competent, se arhivează automat în Arhiva Electronică Centrală pe o perioadă de 5 ani de la încetarea executării silite.

**8.7.** În situația în care informațiile cu privire la viramentele efectuate de către instituțiile de credit în contul deschis la Trezoreria Operativă Centrală nu pot fi transmise în aplicația e-Popriri, până la ora 20 a fiecărei zile, pentru a putea fi procesate în vederea comunicării ordonanțărilor de plată, ca urmare a nefuncționării sistemului, acestea se vor comunica în ziua lucrătoare imediat următoare.

Anexa nr. 2

|  |  |
| --- | --- |
| Agenția Națională de Administrare Fiscală | Instituția de credit  …..................................................................... |
| Nr. …...................../ …... …. …......... | Nr. …...................../ …... …. …......... |

**Convenţia-cadru**

**de aderare a instituțiilor de credit la mecanismul de comunicare prin mijloace electronice de transmitere la distanţă a actelor de executare silită**

Între,

**AgenţiaNaţională de Administrare Fiscală,** denumită în continuare *A.N.A.F.*, cu sediul în localitatea ..................., str. ................., nr. ......, sector ......, reprezentată prin doamna/domnul.................................în calitate de preşedinte,

şi

**Instituția de credit...................................................................................**, denumită în continuare *instituție de credit*, cu sediul în localitatea .............., str. ...................... nr. ........, bl. ...., sc. ...., ap. ....., sectorul/judeţul .............., telefon/fax ............., număr de ordine în registrul comerţului .........., cod unic de înregistrare ............, atribut fiscal RO, număr de înmatriculare în Registrul instituţiilor de credit .............., înregistrată sub nr. ................ în registrul de evidenţă a prelucrării datelor cu caracter personal, operator de date cu caracter personal ..............., reprezentată prin doamna/domnul **..................................**, în calitate de preşedinte,

s-a încheiat prezenta Convenţie-cadru de aderare a instituțiilor de credit la mecanismul de comunicare prin mijloace electronice de transmitere la distanţă a actelor de executare silită, denumită în continuare *Convenţie-cadru.*

Părțile au convenit următoarele:

**Art. 1. – Obiectul Convenţiei-cadru**

Obiectul prezentei Convenţii-cadru îl reprezintă aderarea instituției de credit la mecanismul de comunicare prin mijloace electronice de transmitere la distanţă a actelor de executare silită, aplicându-se prevederile Ordinului ministrului finanţelor publice nr. ......./........... privind stabilirea mijloacelor electronice de transmitere la distanţă a actelor de executare şi a procedurii de comunicare a acestora.

**Art. 2. – Obligaţiile părţilor**

În îndeplinirea obiectivului prezentei Convenţii-cadru, părţile semnatare au obligaţia respectării prevederilor referitoare la protejarea secretului fiscal potrivit Legii nr. 207/2015 privind Codul de procedură fiscală, cu modificările şi completările ulterioare, şi, respectiv la protejarea secretului bancar potrivit Ordonanței de urgență a Guvernului nr. 99/2006 privind instituțiile de credit şi adecvarea capitalului, cu modificările şi completările ulterioare, precum și la protecția datelor cu caracter personal conform dispozițiilor RGPD.

**Art.3. – Obligaţiile instituţiei de credit semnatară**

3.1. Instituţia de credit semnatară se obligă să respecte prevederile Ordinului ministrului finanțelor publice nr. …................../............... privind stabilirea mijloacelor electronice de transmitere la distanţă a actelor de executare şi a procedurii de comunicare a acestora.

3.2. Instituţia de credit semnatară confirmă ora de începere a zilei bancare, la semnarea Convenției-cadru, ca fiind ora.................. În sensul prezentei Convenții-cadru, prin zi bancară se înțelege orice zi, cu excepția zilelor de sâmbătă și duminică și a zilelor de sărbători legale.

3.3. În cazul modificării orei de începere a zilei bancare, instituţia de credit semnatară va transmite A.N.A.F. o notificare prin care comunică schimbarea orei prevăzute la pct. 3.2., cu cel puţin cinci zile lucrătoare înainte de implementarea acesteia la nivelul instituției de credit.

3.4. Cooperativele de credit afiliate împuternicesc casa centrală pentru semnarea în numele şi pe seama acestora a prezentei Convenții-cadru, precum şi pentru ducerea la îndeplinire a prevederilor din Ordinul ministrului finanțelor publice nr …......../............. privind stabilirea mijloacelor electronice de transmitere la distanță a actelor de executare şi a procedurii de comunicare a acestora, iar împuternicirea se anexează, în original, la prezenta Convenție-cadru. Cooperativele de credit afiliate sunt responsabile pentru îndeplinirea obligațiilor ce decurg din prevederile prezentei Convenții-cadru.

3.5. În cazul organizațiilor cooperatiste de credit, actele de executare silită se încarcă în spațiul privat al A.N.A.F. (platforma e-Popriri) pentru casa centrală atât în nume propriu, cât şi pentru fiecare cooperativă de credit afiliată acesteia, iar primirea actelor de executare silită de către cooperativele de credit afiliate se realizează prin intermediul casei centrale. Data comunicării către cooperativele de credit afiliate se consideră a fi data comunicării către casa centrală potrivit pct. 3.2 sau pct. 3.3, după caz.

**Art.4. – ObligaţiileAgenţiei Naţionale de Administrare Fiscală**

A.N.A.F. se obligă să ducă la îndeplinire prevederile Ordinului ministrului finanțelor publice nr …......../............. privind stabilirea mijloacelor electronice de transmitere la distanţă a actelor de executare şi a procedurii de comunicare a acestora.

**Art. 5. –Protecţia datelor cu caracter personal**

5.1. Prelucrarea datelor cu caracter personal ce constituie obiectul prezentei Convenții-cadru se realizează în conformitate cu prevederile RGPD și cele ale legislației naționale aplicabilă domeniului de referință.

5.2. Datele cu caracter personal ce sunt prelucrate de către Părți în vederea îndeplinirii obiectului prezentei Convenții-cadru, menționat la art. 1 din prezenta Convenție-cadru, sunt următoarele:

a) nume, prenume;

b) adresă de domiciliu;

c) cod numeric personal;

d) cuantumul obligațiilor fiscale.

5.3. Datele cu caracter personal în cauză sunt prelucrate numai pentru realizarea obiectului prevăzut la art. 1 din prezenta Convenție-cadru, cu respectarea legislației în vigoare și nu pot face obiectul diseminării către alte instituții/persoane fizice/persoane juridice decât în condițiile legii, cu acordul prealabil al Părților.

5.4. În situația în care persoana vizată își retrage consimțământul ce a stat la baza legalității prelucrării datelor cu caracter personal ce o privesc, Părțile se informează reciproc pentru a dispune măsurile legale ce se impun.

5.5. În conformitate cu prevederile RGPD, persoanele vizate ale căror date cu caracter personal sunt prelucrate beneficiază de următoarele drepturi: dreptul la informare, dreptul de acces la datele cu caracter personal, dreptul la rectificarea datelor cu caracter personal, dreptul la ștergerea datelor cu caracter personal (dreptul de a fi uitat), dreptul la restricționarea prelucrării, dreptul la opoziție, dreptul de a nu face obiectul unei decizii bazate exclusiv pe prelucrarea automată, inclusiv crearea de profiluri, precum și dreptul de a depune plângere către Autoritatea Națională de Supraveghere a Prelucrării Datelor cu Caracter Personal.

5.6. Dacă persoanele vizate au exercitat și au obținut de la una din Părți dreptul la rectificarea datelor cu caracter personal, dreptul la ștergerea datelor cu caracter personal (dreptul de a fi uitat), dreptul la restricționarea prelucrării, dreptul la opoziție, dreptul de a nu face obiectul unei decizii bazate exclusiv pe prelucrarea automată, Părțile se informează reciproc despre acest fapt.

5.7. Părțile pun în aplicare măsuri tehnice și organizatorice adecvate pentru a garanta și a fi în măsură să demonstreze că prelucrarea se efectuează în conformitate cu normele de drept al Uniunii Europene sau de drept intern referitoare la protecția datelor cu caracter personal.

5.8. Orice persoană fizică care acționează sub autoritatea uneia din Părți și are acces la datele cu caracter personal ce fac obiectul prezentei Convenții-cadru are obligația să păstreze confidențialitatea acestor date și nu le prelucrează decât la cererea Părților, cu excepția cazului în care dreptul Uniunii Europene sau dreptul intern îl obligă să facă acest lucru.

5.9. În situația în care părțile constată o încălcare a securității datelor cu caracter personal se vor informa reciproc și vor dispune măsurile prevăzute de normele de drept al Uniunii Europene sau de drept intern, în special cele privind informarea persoanei vizate și notificarea Autorității Naționale de Supraveghere a Prelucrării Datelor cu Caracter Personal.

5.10. În scopul garantării prelucrării datelor cu caracter personal în mod legal, echitabil și transparent față de persoana vizată, atât .A.N.A.F. cât și instituția de credit, asigură publicarea pe site-ul/portalul propriu a unei informări privind obiectul prezentei Convenții-cadru.

**Art. 6. – Dispoziţii finale**

6.1. Părţile vor trata informaţiile pe care le dobândesc ca urmare a realizării atribuţiilor reciproce prevăzute în Ordinul ministrului finanțelor publice nr …........./............ privind stabilirea mijloacelor electronice de transmitere la distanţă a actelor de executare şi a procedurii de comunicare a acestora, ca fiind confidenţialeşi nu le vor dezvălui terţilor, cu excepţia cazurilor prevăzute de lege.

6.2. Părţile se angajează ca orice impediment survenit în aplicarea prevederilor din Ordinul ministrului finanțelor publice nr …....../............... privind stabilirea mijloacelor electronice de transmitere la distanţă a actelor de executare şi a procedurii de comunicare a acestora, să fie notificat în timp util celeilalte părţi, iar remedierea acestuia va fi făcută având la bază consultarea reciprocă şi dialogul constructiv.

6.3. În cazul fuziunii, divizării sau dizolvării unor instituţii de credit, precum şi în alte situaţiide restructurare/reorganizare a acestora, instituţia de credit semnatară este obligată să informeze A.N.A.F. de îndată şi, după caz, să întreprindă demersurile necesare în vederea semnării unui act adiţional la prezenta Convenție-cadru de către instituţia de credit şi A.N.A.F..

6.4. Convenția-cadru intră în vigoare la data semnării acesteia de către părţi şi este valabilă pe o perioadă nedeterminată.

6.5. Orice modificare, completare ulterioară încheierii Convenției-cadru se va putea realiza cu acordul părţilor, prin act adiţional.

**Prezenta Convenție-cadru s-a semnat astăzi ……….în .......... exemplare originale, câte unul pentru fiecare parte semnatară.**

|  |  |
| --- | --- |
| **AGENŢIA NAŢIONALĂ DE ADMINISTRARE FISCALĂ** | **INSTITUŢIA DE CREDIT**  **....................................................** |
| **PREŞEDINTE**  **............................................** | **PREŞEDINTE**  **..............................................** |

Anexa nr. 3

ANTET\*1)

Nr. ……………din ……...............

Către .......................................................................

……………………………........................\*2)

**ADRESĂ**

**pentru înştiinţarea instituţiilor de credit privind sumele rămase de recuperat, ca urmare a stingerilor efectuate, din popririle înfiinţate prin mijloace electronice de transmitere la distanţă**

Prin prezenta, vă înştiinţăm că pentru poprirea înființată asupra disponibilităţilor băneşti având numărul de evidenţă a plății .................., pentru codul de identificare fiscală ...............\*3), ca urmare a neachitării obligațiilor fiscale/bugetare datorate de către debitorul având cod de identificare fiscală......................\*4) se actualizează suma rămasă de recuperat în cuantum de ........... lei.

Celelalte prevederi din Adresa de înfiinţare a popririi asupra disponibilităţilor băneşti, având numărul de evidenţă a plăţii ..................., rămân valabile.

Prezenta înştiinţare privind actualizarea sumelor rămase de recuperat, produce efecte din momentul primirii de către dumneavoastră a prezentei adrese. În acest sens, aveţi obligaţia să înregistraţi atât ziua, cât şi ora primirii prezentei adrese.

Împotriva prezentului înscris se poate introduce contestaţie la instanţa judecătorească competentă, în termen de 15 zile de la comunicare sau luare la cunoştinţă, în conformitate cu prevederile art. 260 şi 261 din Legea nr. 207/2015 privind Codul de procedură fiscală, cu modificările şi completările ulterioare.

Potrivit dispoziţiilor art. 9 alin. (2) lit. d) din Legea nr. 207/2015 privind Codul de procedură fiscală, cu modificările şi completările ulterioare, când urmează să se ia măsuri de executare silită, audierea contribuabilului nu este obligatorie.

Conducătorul organului de executare,

Numele şi prenumele ..........................

Document care conţine date cu caracter personal protejate de prevederile Regulamentului (UE) 2016/679 al Parlamentului European și al Consiliului din 27 aprilie 2016 privind protecția persoanelor fizice în ceea ce privește prelucrarea datelor cu caracter personal și privind libera circulatie a acestor date și de abrogare a Directivei 95/46/CE (Regulamentul general privind protecția datelor).

------------

\*1) Se vor trece sigla conform Ordinului preşedinteluiAgenţieiNaţionale de Administrare Fiscală nr. 3.504/2013 privind aprobarea modelului şi caracteristicilor siglelor utilizate la nivelul AgenţieiNaţionale de Administrare Fiscală, cu modificările ulterioare, denumirea şi adresa organului de executare emitent al prezentului act.

\*2) Se vor menţiona codul de identificare fiscală al instituției de credit.

\*3) Se va menționa codul numeric personal, numărul de identificare fiscală, codul de înregistrare fiscală sau codul unic de înregistrare, după caz, alte date de identificare ale debitorului. În cazul sediilor secundare înregistrate fiscal, potrivit legii, se va menţiona codul de înregistrare fiscală sau codul unic de înregistrare, după caz ale contribuabilului/plătitorului care le-a înfiinţat.

\*4) Se va menţiona codul numeric personal, numărul de identificare fiscală, codul de înregistrare fiscală sau codul unic de înregistrare, după caz, ale debitorului care înregistrează obligaţii fiscale/bugetare restante, respectiv: persoane fizice, persoane juridice, sedii secundare sau orice altă entitate.

**1. Denumire: Adresa pentru înştiinţareainstituţiilor de credit privind sumele rămase de recuperat, ca urmare a stingerilor efectuate, din popririle înfiinţate prin mijloace electronice de transmitere la distanţă**

**2. Format:** A4/t1 + A4/t1.

**3. Se utilizează:** în baza prevederilor art. 230 alin. (5) și art. 233 alin. (3) din Legea nr. 207/2015 privind Codul de procedură fiscală, cu modificările şi completările ulterioare.

**4. Se întocmeşte:** electronic, de către organul de executare.

**5. Circulă:** electronic, la instituția de credit.

**6. Se arhivează:** electronic.

Anexa nr. 4

Antet\*1)

Nr. ……… din……………..

Către .......................................................................

……………………………........................\*2)

REFERAT

privind nevirarea de către instituția de credit a sumei cuprinse în ordonanțarea de plată

Având în vedere faptul că instituția de credit ….............................., căreia i s-a comunicat Adresa de înființare a popririi asupra disponibilităților bănești, având numărul de evidență a plății ..........................., pentru debitorul ...................\*3), cod de identificare fiscală .........................\*4), nu a virat sau a virat cu întârziere, după caz, suma cuprinsă în ordonanțarea de plată transmisă acesteia în fișierul încărcat pe platforma e - Popriri sub nr. ......... din data ...........,vă rugăm să procedați la analizarea cauzelor care au condus la nevirarea sumelor și luarea măsurilor conform prevederilor legale în vigoare, respectiv:

- atragerea răspunderii solidare în conformitate cu prevederile art. 25 alin. (1) lit. b) din Legea nr. 207/2015 privind Codul de procedură fiscală, cu modificările și completările ulterioare, întrucât aceasta a virat suma de ….... lei, din suma confirmată ce poate fi platită de ......... lei, pentru care s-a emis ordonanțare de plată;

- atragerea răspunderii solidare în conformitate cu prevederile art. 25 alin. (1) lit. b) din Legea nr. 207/2015 privind Codul de procedură fiscală, cu modificările și completările ulterioare, întrucât aceasta nu a virat suma confirmată ce poate fi platită de ............. lei, pentru care s-a emis ordonanțare de plată;

- sancționarea instituției de credit conform art. 336 alin. (2) lit. d) din Legea nr. 207/2015 privind Codul de procedură fiscală, cu modificările și completările ulterioare, întrucât aceasta a virat cu întârziere suma de ….... lei, din suma confirmată ce poate fi plătită, pentru care s-a emis ordonanțare de plată.

Conducătorul organului de executare,

Numele şi prenumele .......................…

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

\*1) Se vor trece sigla conform Ordinului preşedintelui Agenţiei Naţionale de Administrare Fiscală nr. 3.504/2013 privind aprobarea modelului şi caracteristicilor siglelor utilizate la nivelul Agenţiei Naţionale de Administrare Fiscală, cu modificările ulterioare, denumirea şi adresa organului de executare emitent al prezentului act.

\*2) Se vor menţiona denumirea organului fiscal competent care administrează creanţele fiscale ale debitorului.

\*3) Se vor menţiona numele şi prenumele/denumirea debitorului. În cazul sediilor secundare înregistrate fiscal, potrivit legii, se va menţiona contribuabilul/plătitorul care le-a înfiinţat.

\*4) Se va menţiona: codul numeric personal, numărul de identificare fiscală, codul de înregistrare fiscală sau codul unic de înregistrare, după caz.